賀同知生辰
作者：許應龍
朝代：宋

paragraphs: 訾陬之月如陽春，君臣慶會應昌辰。
虹星牛渚將誕聖，崧高維嶽先生申。
日角珠庭輝綠鬢，仙風道骨真宣靖。
才凌鐵幹四十圍，量狹銀潢三萬頃。
端委樞庭贊化工，制勝謀謨談笑中。
九扈告成村墅月，一塵不警戍樓風。
勳名元是青氈舊，衮衮名公誰出右。
黄麻昕夕下彤廷，玉带貂蟬輝衮繡。
曈矓瑞日上公槐，宣勸黄封天上來。
賸喜千秋佳節近，需雲復宴鳳凰臺。
福祿固知公自有，不待占星問牛斗。
鯫生只備三千詩，留取年年祝公壽。